text: Afkørsel på motorvej spærres om morgenen
  07 december 2017 kl. 21.43
  Fra tirsdag morgen og resten af hverdagene i næste uge kan man om morgenen ikke forlade E 45 via Kolding S på grund af vejarbejde.
  I næste uge bliver det lidt sværere at komme på arbejde, hvis man normalt skal ad frakørsel Kolding S på E 45 for at komme frem. Til gengæld skulle det gerne blive endnu lettere i fremtiden, når det planlagte vejarbejde er overstået.
  Vejdirektoratet skal nemlig forlænge højresvingsbanen helt ned til selve motorvejen, så det bliver muligt at svinge til højre ad Tankedalsvej mod Vamdrup uden at bryde færdselsloven.
  - I dag holder bilisterne i nødsporet for at svinge til højre. Nu forlænger vi højresvingsbanen og sløjfer dermed nødsporet, fortæller Morten Friis fra Vejdirektoratet.
  Afkørslen er lukket fra kl. 19.00 mandag den 11. december til tirsdag kl. 14.00. Det skema forstsætter resten af ugen. Dermed er det umuligt at komme af motorvejen om morgenen, men derimod muligt at benytte afkørslen om eftermiddagen fra kl. 14.00.
  Bilister rådes til at benytte næste afkørsel, Vonsild, mens Kolding S er spærret.
  